
Spravodaj obce Trnkov č.1

V Trnkove, dňa 21.12.2018
Vážení spoluobčania, Vážení občania obce Trnkov.                                                                                                     

V tomto volebnom období obec Trnkov bude vydávať občasník s názvom Spravodaj obce Trnkov. V nepravidelnom časovom intervale vás budeme informovať o záležitostiach ktoré sa budú týkať života obce a informovať vás o udalostiach, ktoré by Vás mohli zaujímať. Preto sme sa na úrovni obce Trnkov rozhodli vydať toto prvé číslo, ktoré bude čo do obsahu obšírnejšie. S menším pohľadom do minulosti a väčším pohľadom do budúcnosti, čo veríme, že nám prepáčite. 


             V prvom rade sa nám dovoľte touto cestou úprimne poďakovať za Vašu priazeň a dôveru, ktorá bola vyjadrená hlasovaním počas komunálnych volieb dňa 10.11.2018. Výsledkom hlasovania (na voľbách sa zúčastnilo vyše 80% oprávnených voličov v obci Trnkov) je skutočnosť, že starosta obce Trnkov a poslanci obecného zastupiteľstva Trnkov dostali viac ako 70% hlasov z odovzdaných a platných hlasovacích lístkov, čo je veľmi silný mandát na obdobie rokov 2018-2022. Vážení spoluobčania, radi by sme sa vám poďakovali za priazeň a dôveru. 

            Vysoká účasť na komunálnych voľbách (v našej obci ďaleko najvyššia zo všetkých doposiaľ konaných volieb) a ich výsledky sú dôkazom stavu, že život a dianie v našej krásnej obci Trnkov občanom obce nie sú ľahostajné. Táto skutočnosť svedčí o spoluzodpovednosti občanov obce Trnkov. Starosta a poslanci v Trnkove na seba dobrovoľne zobrali službu obci, ktorá nás všetkých bez rozdielu núti zamyslieť sa minimálne v časovom horizonte rokov 2018 až 2022 ako ďalej, akým smerom a kde spoločne chceme Trnkov v budúcnosti vidieť a mať. 

            Myslíme, že nebudeme ďaleko od názoru, že chceme byť na Trnkov hrdí. Radi v našom okolí, ale aj v Prešove počúvame slová úcty a často aj pochvaly voči našej obci. Úprimne „zahreje to pri srdci, zahreje na duši“. Radi by sme nadviazali na náš úspešný príbeh z nedávnej minulosti a rozvíjali Trnkov v aktivitách, o ktorých sme spoločne debatovali (starosta a poslanci) na ustanovujúcom zasadaní OZ Trnkov dňa 16.11.2018 a na 1.zasadnutí OZ Trnkov 21.12.2018. Spoločne sme diskutovali a diskutujeme o našich prioritách a možnostiach v obci, analyzujeme to, čo nám vy hovoríte, radíte, želáte si pre seba, svoje rodiny, svoje deti, príbuzných a priateľov.
            Trnkov je stále jednou z najmenších obcí okresu Prešov, čomu zodpovedá aj príspevok štátu na chod obce a zabezpečenie prenosu výkonu štátnej správy. Je pravdou, že obec má jedny z najnižších poplatkov v oblasti daní, komunálneho odpadu a iných poplatkov. V súčasnosti vieme investične kumulovať na rozvoj obce približne 27.000 € ročne pri ročnom celkovom rozpočte obce  na úrovni okolo 55.000 €. Z tohto rozpočtu je pre obec nutné vydať 28.000€ na zabezpečenie chodu obce (elektrina - verejné osvetlenie, budovy OcÚ a KD, multifunkčné ihrisko, dom smútku, plyn, voda - budovy OcÚ a KD, cintorín, vývoz komunálneho a triedeného odpadu, poistenie majetku obce, servisné zmluvy, príspevky na sviatky, pamätné dni - MDD, Mikuláš, príspevky seniori strava, bežná údržba majetku obce, zabezpečenie chodu obce ako takej).
            Je opäť dobrou správou a skutočnosťou pre obec Trnkov, že došlo k jednomyseľnej zhode, kedy starosta obce (opätovne tretie volebné obdobie) a nateraz aj poslanci OZ sa vzdali svojej odmeny za prácu. To znamená že ich odmena zostáva ako finančný zdroj obce v prospech investícii v obci. 

           V rokoch 2018-2022 by sme sa radi zamerali na plnenie priorít, ku ktorým sa ďalej dostaneme a pomenujeme ich. Tieto priority sú výsledkom spomínanej rozpravy starostu obce s poslancami ako aj činnosti OcÚ Trnkov v uplynulých rokoch. Naplnenie čo i jednej alebo viacerých z priorít v rokoch 2018-2022 by znamenal pre Trnkov (vzhľadom ku finančným možnostiam obce a súčasných cenových reláciách za materiál a prácu) úspech.  S týmto osudom malých obcí sme si poradili v minulosti a veríme, že sa úspešne popasujeme aj v budúcnosti. Chceme spoločne s vami realizovať ďalší rozvoj obce.
Dovoľte nám aj cestou tohto "občasníka" vyzvať všetkých občanov obce Trnkov, bez rozdielu, či starostu a poslancov volili alebo nevolili, k spolupodieľaní sa na rozvoju obce Trnkov. Všetci žijeme v našom Trnkove a máme ho radi, aj keď možno každý po svojom. Radi privítame pozitívnu spoluúčasť na dianí v obci aj od neúspešných kandidátov na poslancov, starostu a ich príbuzných, sympatizantov v ostatných komunálnych voľbách. Veríme, že v ich prípade voľbami v roku 2018 čas pre pozitívne sa zapojenie do diania v obci na ďalšie 4 roky nekončí. Je treba priznať, že Trnkov má svoje medziľudské vzťahové problémy. 

           Preto je čas aj na zmenu postoja a prístupu k rozvoju obce a k voľnočasovým aktivitám, tak ako o tom písal vo svojom otvorenom liste pred voľbami Ing. Damián Onofrej. Dovolíme si citovať zo záveru tohto listu: "Chcem vás ubezpečiť, že sa vždy budem snažiť konať tak, aby boli spokojní občania obce a aby sa na formovaní obce podieľal každý. Už teraz nie som sám a dávam do pozornosti kandidátov na poslancov, ktorí sú ochotní obetovať svoj čas pre všetkých a nie len bezhlavo "dvíhať ruky". Viem čo chcem, viem na čo mám , mám dostatočne skúsenosti a hlavne mám energiu pobiť sa za každého jedného trnkovčana a verím, že spoločnými silami vybudujeme zázemie pre životaschopnú obec, v ktorej serióznosť, tolerancia, vzájomné porozumenie a úcta budú súčasťou každodenného života. Určite sa to nezaobíde bez ústupkov a kompromisov, ale tie sú typické pre život, či už v rodine, v práci, alebo v každej spoločnosti. Pri písaní vyššie uvedeného textu mi napadol výrok jedného múdreho človeka : "Sila zlých je v zbabelosti dobrých". Nebudeme zbabelí a spojme sily pre lepšiu budúcnosť našej obce. Ak chceme zmenu, musíme začať každý od seba. Ja som sa rozhodol pre zmenu týmto spôsobom. Akým spôsobom sa chceš podieľať na zmene Ty?" koniec citácie. 
           Dovoľte nám v súzvuku s hore citovaným listom z 1.11.2018 vyzvať ešte raz všetkých nás trnkovčanov. Spojme  teda sily pre lepšiu budúcnosť našej obce, aby sa na formovaní obce podieľal každý, aby citovaný text neboli len slová, slová a slová, ktoré by po komunálnych voľbách stratili význam, opodstatnenosť, vážnosť a boli len krátkym účelovým sľubom, resp. politikou kandidáta, resp. kandidátov. Trnkov sa už dávnejšie nerozdeľuje na kamarátov a iných, nevládne v ňom arogancia moci. Trnkov dnes ponúka možnosti zapojiť sa. Zapojiť sa aj občanom, ktorí sa dobrovoľne izolovali od diania v obci, čo je pre všetkých nás na škodu veci. Myslíme si, že dobrovoľná izolácia seba, rodín, príbuzných, skupinkovanie sa a zatrpknutie, nie je dlhodobo udržateľné. Je cestou k ešte hlbšej izolácii hlavne samých seba, rodín a príbuzných od reálneho života u nás v obci. Život plynie naozaj veľmi rýchlo. Preto všetkým opätovne ponúkame možnosť zapojiť sa do života obce v kontexte súčasnej doby a nie doby minulej. Trnkov je naozaj dnes inde ako bol v roku 2010. V Trnkove bývame a chceme bývať so svojimi rodinami, deťmi, príbuznými, priateľmi. Snáď len prekonať prekonateľné a to predsa nie je poníženie sa. Skúsme žiť život v tejto obci, tvoriť jej súčasť bez podozrievania a spoločne sa podieľať na nasledujúcich prioritách :

1. Výstavba domu smútku v obci Trnkov a cintorín.

Dokončenie domu smútku a jeho kolaudácia bude realizovaná a zároveň podmienená súbehom pripravovaného zámeru, konceptu „Efektívneho využitia časti územia obce“ pozostávajúceho z:
- cintorína a jeho revitalizácie,
- okolia cintorína v zmysle územného plánu obce, VZN, zmien a doplnkov, prevádzkového poriadku. 
Toto územie tvorí parkovisko pred cintorínom a domom smútku, dom smútku, cintorín (stará časť, na ktorú ma obec Trnkov nájomnú zmluvu s gréckokatolíckou cirkvou, nová časť - súkromné a obecné  pozemky), oplotenie cintorína a v neposlednom rade jeho okolie. Výstavbou hrubej stavby domu smútku sa otvorilo riešenie úplnej opravy spodnej časti oplotenia cintorína so spriechodnením spodnej strany cintorína a vytvorením miesta pre skladovanie zeminy z hrobov, vývoz odpadu a trávy. Takáto oprava a úprava terénu vyrieši na pohľad nie veľmi peknú časť pod cintorínom, ktorá vyzerá po našom ako "debra". Obec má záujem majetkovoprávne doriešiť túto časť územia obce. Budeme postupovať v zmysle platnej legislatívy SR (najmä zákona o pohrebníctve a výkonu vo verejnom záujme). Zároveň obec Trnkov v novembri 2018 požiadala jeho excelenciu Mons. Jána Babjaka o osobné stretnutie, od ktorého očakávame riešenie v prospech hore uvedeného zámeru. Ďalej diskusiu o úrovni chápania uzatvorenej nájomnej zmluvy na starú časť cintorína, ako aj náhľad na súčasný a možný budúci vzťah medzi obcou a gréckokatolíckou cirkvou v obci Trnkov. Dokončenie a kolaudácia domu smútku bude teda priamo súvisieť s doriešením hore uvedenej problematiky tak, aby kroky ktoré obec plánuje vykonať, vykonala racionálne a efektívne. Chceme, aby tieto aktivity spĺňali spomínané atribúty bez zbytočných nadnákladov s definitívou stavu a s doriešením z minulosti neuzatvorených a často konflikt vyvolávajúcich debát a tém.

2. Protipovodňové opatrenia v obci Trnkov.

 

V katastrálnom území obce Trnkov sa nachádza trnkovský potok a niekoľko bezmenných potokov, ktoré sa do neho vlievajú. Pojem revitalizácie sa týka aj tejto oblasti. Obec má spracované a schválené projektové dokumentácie s vydanými vodoprávnymi stavebnými povoleniami na podstatnom úseku trnkovského potoka (od domu p. Ziembu až po hranicu katastra Trnkov-Lada). Podmienkou pre úspešné vydanie týchto stavebných povolení bola ochota ("vzdať sa" v prospech obce v tejto lokalite) časti svojich pozemkov a to od Jána Onofreja, č.d. 2, Antona Onofreja, č.d. 28, Jána Onofreja, č.d. 29 a Jiřího Ballarina, č.d. 44. Výsledkom je, že sa obec uchádza a má podané žiadosti na Enviromentálnom fonde o dotácie v predmetných podopatreniach. Okrem výsledného efektu ochrany majetku, životov osôb (občanov obce) by sme radi skrášlili územie okolo vodných tokov na území obce. Prípadné stavebné práce využili pre ďalšie budovanie infraštruktúry v obci a to výstavbou nových chodníkov okolo miestnych komunikácií. Na ich rekonštrukciu a výstavbu má obec taktiež spracovanú projektovú dokumentáciu a vydané stavebné povolenie, v súbehu s očakávanými výzvami o dotácie o ktoré má obec Trnkov ambíciu sa taktiež usilovať. Naďalej budeme pokračovať v revitalizácii šácht na odtok dažďovej a povrchovej vody, kde privítame Vašu aktívnu  účasť tak, ako tomu bolo v minulosti. Veríme, že aj súdny spor medzi žalobcom Ing. Damián Onofrejom vers. odporcom obcou Trnkov, ktorý sa medzičasom zmenil (súd nariadil predbežným opatrením p. Ing. Damiánovi Onofrejovi strpieť skutkový stav) dospeje k rešpektovaniu tohto skutkového stavu. Je pravdou, že tak ako vypovedali svedkovia a tiež je logikou veci, že ešte nikto nenaučil vodu tiecť do kopca a to ani v Trnkove... .

        V súbehu s podmienenou úspešnosťou žiadostí o dotácie obce Trnkov na Enviromentálnom fonde, je budovanie a rekonštrukcia už spomínaných miestnych komunikácií (tu aktívne niekoľko rokov riešime s VVS vykonanie Generálnej opravy vodovodu na poruchovom úseku od domu Marty Jurčišinovej , autobusovej zástavky, cez "uličku" až po dom Zuzany Mačovej). Pokiaľ nebude vykonaná generálna oprava spomínaného úseku silami a prostriedkami VVS, nemá význam vynakladať finančné prostriedky do rekonštrukcie týchto miestnych  komunikácií. Taktiež s budovaním nových chodníkov vedľa nich a s možnosťou realizácie cyklotrasy a oddychovej zóny v blízkosti trnkovského potoka.

Obec bude v nasledujúcom období zabezpečovať protipovodňové činnosti  a opatrenia na vodných tokoch v katastri obce Trnkov v zmysle legislatívy SR a v zmysle textácie zmluvy medzi obcou a Slovenským vodohospodárskym podnikom.
3. Zvýšenie bezpečnosti cestnej premávky.
V prospech najzraniteľnejších skupín obyvateľov obce a to deti, seniorov, osôb so zníženou pohybovou schopnosťou ako aj pre občanov obce v kontexte predchádzajúceho bodu o protipovodňových opatreniach v obci, by sme radi pokračovali aj širšej výstavbe miestnych komunikácií, chodníkov a parkovísk, v zmysle projektovej dokumentácie na ktorú má obec platné stavebné povolenie. Výstavbou (na náklady stavebníka) miestnych komunikácií a chodníkov, verejného osvetlenia, ČOV) obec podmieňuje rozširovanie súkromnej individuálnej bytovej výstavby v Trnkove. Obec podporuje a bude podporovať individuálnu výstavbu. Očakávame výstavbu 4 bytových domov o celkovej kapacite 52 bytov s naprojektovanou infraštruktúrou na území "potučky" pod cintorínom.
4. Predškolské zariadenie a obchod v Trnkove.

Radi by sme na úrovni obce a súkromného sektoru pokračovali v komunikácii ako zrealizovať v obci Trnkov tieto chýbajúce prevádzky občianskej vybavenosti. Situácia nie je a nebude v tomto smere jednoduchá. Obec Trnkov nedisponuje potrebnými finančnými zdrojmi, či už na výstavbu materskej škôlky (jaslí) a na výstavbu veľmi potrebnej maloobchodnej predajne rozličného tovaru a potravín.  Podpora zo strany obce bude preto maximálna a tiež úsilie „dostať“ tieto prevádzky na územie obce, aj vzhľadom k rozvoju obce Trnkov a podpore individuálnej výstavby v rokoch 2018-2022. 
5. Rekonštrukcia kultúrneho domu a prístavba ku kultúrnemu domu.
Zámysel rekonštrukcie KD a prístavby ku KD podľa schválenej projektovej dokumentácie a stavebného povolenia, sa v obci uskutoční s potrebným spolufinancovaním len za predpokladu pridelenia dotácie obci  Trnkov. Žiadosť tak ako na dom smútku (podaná v roku 2016), ktorá je momentálne v riešení Poľnohospodárskej platobnej agentúry na úseku podpory rozvoja vidieka, čo by určite prispelo k rozšíreniu možností kultúrno-spoločenského vyžitia, s dobudovaním chýbajúcich prvkov logistického zabezpečenia činnosti záujmových organizácií v prospech občanov obce.
6. Výstavba zberného dvora a kompostoviska.
Obec Trnkov je dlhoročne zapojená v rámci združenia obcí Ekotorysa do separovaného zberu odpadu. Ďalším logickým krokom ako napomôcť občanom obce s ďalším odpadom - jeho riadeným uskladnením, resp. zhodnotením  (tráva, konarina, zemina, lístie, stavebný odpad a podobne) je zámysel obce vybudovať zberný dvor a kompostovisko. V tejto oblasti bude obec hľadať vhodný a pre motorové vozidlá dostupný pozemok, za účelom jeho odkúpenia. Štát v súčasnosti podporuje realizáciu stavieb spomenutého účelu a využitia. Tu privítame vážení spoluobčania vašu aktivitu, invenciu, ochotu, návrhy umiestnenia zberného dvora a kompostoviska v katastri územia obce Trnkov. 
7. Územný plán obce Trnkov, všeobecne záväzné nariadenia, prevádzkové poriadky, ich tvorba, zmeny, doplnky, dane, poplatky, ohlasovacie povinnosti.
Tieto dokumenty  obec v minulosti vydala a bude ich operatívne upravovať, doplňovať v zmysle vývoja doby, zákonov (legislatívy SR), potrieb obce a občanov na území obce Trnkov. Cieľom je zabezpečiť dodržiavanie a vymožiteľnosť práv a povinností všetkými občanmi obce, fyzickými osobami a právnymi subjektmi (firmami, podnikateľmi, SZČO). Obec týmto vyzýva všetkých občanov obce k rešpektovaní nahlasovania daňových a majetkových povinností, prevádzok a ich zmien vždy najneskôr do 31.1. v roku za rok predchádzajúci, resp. pokiaľ ste tak neurobili v minulosti, žiadame vás o nápravu taktiež do 31.1.2019. Týka sa to najmä sídla prevádzok firiem, podnikateľov, SZČO (podľa vydaného IČO a zdrojov finstat) na území obce Trnkov, resp. osôb, ktoré prevádzky majú na území obce a nie sú právnickými subjektmi (pracujú "načierno"), čím si neplnia svoje daňové povinnosti voči obci a štátu.
8. Členstvo obce Trnkov v združeniach obci MAS Šafrán a Ekotorysa.
Obec Trnkov je aktívna najmä v združení obci MAS Šafrán, kde má zastúpenie vo výkonnom výbore za súkromný sektor, ako aj v návrhoch programu a aktivít tohto združenia . V programovacom období 2018-2022 má obec Trnkov okrem povinností vyplývajúcich z členstva v MAS v príslušnej podoblasti rozvoja regiónu alokovaný zdroj dotácie vo výške 26.666€ na výstavbu domu smútku v Trnkove. V združení Ekotorysa obec Trnkov naplňuje úlohu člena s vyplývajúcimi povinnosťami a právami člena. Združenie je plne funkčné, čoho dôkazom je zvozový kalendár na rok, ktorého harmonogram je funkčný a dodržiavaný. 

Vážení spoluobčania, vážení občania obce Trnkov.
Obsah 1. čísla Spravodaja sme v dobrej, úprimnej vôli a viere vytvorili spoločne. Úprimne a vážne taktiež uvádzame, že nebol písaný preto, aby ste nás v budúcnosti chytali za slovo a pohrávali sa s výrokmi podľa času a potreby. Veríme, že vás obsah uspokojí v miere vašej informovanosti obecným úradom a bude pre vás možnosťou osobného zamyslenia sa v širšom kontexte minulosti, prítomnosti a budúcnosti obce Trnkov. 

K prioritám obce Trnkov môžete pridať písomne aj Váš návrh / vaše návrhy pokiaľ ich máte. Bonusom naviac bude, keď si ich osvojíte a budete ich podporovateľmi a spolurealizátormi. Naša obec je skutočne pekná, čistá, životaschopná, je tu zavedená (v rámci možností obce ako takej) pravidelnosť činností smerujúcich k zabezpečeniu chodu obce a Vašich potrieb. Máme aj svoje dlhodobo pretrvávajúce choroby a krátkodobé ochorenia, ktoré prinášal a prináša život ľudí žijúcich v komunite - spoločenstve - obci Trnkov. Samospráva je v Trnkove funkčná a akceptovaná. 

Želáme Vám všetkým, ako aj Vašim rodinám zdravý, šťastný a pohodový rok 2019. Rok splnených želaní a dobrých rozhodnutí. 

V Trnkove, dňa 21.12.2018.
   

Starosta obce: Ing. Jiří Ballarin 
Poslanci OZ: 
Ján Onofrej
Marek Marinčák
Mgr. Miroslav Lukáč
Mgr. Viera Lešková
Eva Onofrejová

